สภาผู้แทนราษฎร พิจารณาร่างพ.ร.บ.งบประมาณรายจ่าย 2565 ต่อเนื่องเป็นวันที่ 4 ในมาตรา 25
การประชุมสภาผู้แทนราษฎร ในเวลา 09.30 น. วันนี้ (21 ส.ค.64) เป็นการพิจารณาร่างพระราชบัญญัติงบประมาณรายจ่ายประจำปีงบประมาณ 2565 ต่อเนื่องเป็นวันที่ 4 ในวาระที่ 2 และวาระ 3 หลังเประธานสั่งพักการประชุมไปเมื่อเวลาประมาณ 0.09 น. โดยยังอยู่ระหว่างการพิจารณา มาตรา 25 งบประมาณของกระทรวงสาธารณสุข วงเงินกว่า 37,500 ล้านบาท ที่สมาชิกสงวนคำแปรญัตติเสนอตัดงบประมาณลงอีกเพราะจัดสรรงบประมาณไม่สอดคล้องกับสถานการณ์การแพร่ระบาดของโรคโควิด-19 และการจัดซื้อครุภัณฑ์ทางการแพทย์ที่ไม่เหมาะสมกับสถานการณ์ เช่น รายการครุภัณฑ์ทางการแพทย์ที่เกี่ยวกับโรคโควิด-19 มีจำนวนน้อยและอาจไม่เพียงพอต่อการใช้งานสำหรับร่างพ.ร.บ.งบประมาณรายจ่าย 2565 มีทั้งสิ้น 42 มาตรา โดยการพิจารณา 3 วันที่ผ่านมา ใช้เวลาทั้งสิ้นกว่า 34 ชั่วโมง ซึ่งการพิจารณาในวาระ 2 ยังเป็นการพิจารณาเรียงตามมาตรา และเมื่อพิจารณาผ่านความเห็นชอบในวาระ 3 แล้ว จากนั้นจะส่งยังวุฒิสภาเพื่อพิจารณาในสัปดาห์หน้าต่อไป